ԱՄՓՈՓԱԹԵՐԹ
Հայաստանի Հանրապետության կառավարության 2025 թվականի հունիսի 5-ի N 735-Ն որոշումն ուժը կորցրած ճանաչելու մասին Հայաստանի Հանրապետության կառավարության որոշման նախագծի 

	Իրավական ակտերի նախագծերի հրապարակման միասնական կայք
	17. 09. 2026 թ.  

	Նախագիծն ունի երկու կետ և անցումային դրույթ չի պարունակում, մինչդեռ ուժը կորցնելու պահին ծրագրի 12-րդ կետի չորսամսյա ժամկետում կարող են գտնվել այն սուբյեկտները, որոնք ծրագրի 5-րդ կետի 2-րդ ենթակետով սերտիֆիկատն ստացել և ծախս են կատարել, բայց դիմում-հայտ չեն ներկայացրել։ «Նորմատիվ իրավական ակտերի մասին» օրենքի 28-րդ հոդվածի 4-րդ մասով ուժը կորցրած ակտի գործողությունը լռելյայն «տարածվում է մինչև դրա ուժը կորցնելու օրը գործող հարաբերությունների վրա», ուստի դրանք բաց չեն մնում. սակայն հենց այս դեպքում վիճելի է «գործող հարաբերության» առկայությունը, ուստի նույն օրենքի 13-րդ հոդվածի 4-րդ մասի 2-րդ կետի ուժով անհրաժեշտ է նախատեսել անցումային դրույթ։ Սահմանադրական դատարանը ՍԴՈ-723 որոշման 6-րդ կետում նշել է, որ «Անձի իրավական վիճակը վատթարացնող նորմերի հետադարձ ուժի արգելման սկզբունքը` իրավական անվտանգության սկզբունքի հետ մեկտեղ, կոչված է ապահովելու լեգիտիմ ակնկալիքների հանդեպ հարգանքը:»։ Վերոգրյալի հաշվառմամբ առաջարկում ենք նախագիծը լրացնել նոր 2-րդ կետով՝ «Սահմանել, որ N 735-Ն որոշմամբ հաստատված ծրագրի դրույթները շարունակում են կիրառվել այն սուբյեկտների նկատմամբ, որոնք մինչև սույն որոշման ուժի մեջ մտնելու օրը ստացել են ծրագրի 5-րդ կետի 2-րդ ենթակետով նախատեսված սերտիֆիկատը կամ արձանագրությունը և կատարել դրա վճարումը։ Նրանց դիմում-հայտերը քննարկվում են ծրագրով սահմանված կարգով՝ 12-րդ, 23-րդ և 24-րդ կետերի ժամկետների պահպանմամբ, իսկ անհրաժեշտ հատկացումները նախատեսվում են պետական բյուջեում։», իսկ գործող 2-րդ կետը համարել 3-րդ կետ։
	Ընդունվել է

	2․ Նախագծի 2-րդ կետով (նոր համարակալմամբ՝ 3-րդ) որոշումն ուժի մեջ է մտնում հրապարակմանը հաջորդող օրվանից, թեև վատթարացնում է հավանական շահառուների իրավական վիճակը։ Նույն օրենքի 23-րդ հոդվածի 2-րդ մասով մարմինն այդ դեպքում «պարտավոր է նախատեսել նորմատիվ իրավական ակտի ուժի մեջ մտնելու ավելի ուշ ողջամիտ ժամկետ», իսկ 4-րդ մասի բացառությունը վերաբերում է միայն անհետաձգելի համարվող օրենքներին։ Ողջամիտ ժամկետը ծրագրի 12-րդ կետով դիմում-հայտի ներկայացման չորսամսյա ժամկետն է։
Վերոգրյալի հաշվառմամբ առաջարկում ենք նշված կետը շարադրել հետևյալ խմբագրությամբ. «Սույն որոշումն ուժի մեջ է մտնում պաշտոնական հրապարակման օրվան հաջորդող հարյուր քսաներորդ օրը։»։
	Մասամբ է ընդունվել 
Նախագծի 3-րդ կետում  նախատեսվել է հետևյալ դրույթը․ «Սույն որոշումն ուժի մեջ է մտնում 2026 թվականի նոյեմբերի 10-ին:»:


	3. Հիմնավորումը ներքին անհամապատասխանություն է պարունակում. 2-րդ բաժնով դիմում-հայտերի «հիմնական մասում» բացակայել է արտահանման երկրում արտադրանքի շրջանառությունը հավաստող փաստաթուղթը, ինչը ենթադրում է, որ մնացած մասում այն առկա է եղել, մինչդեռ նույն բաժինը և 1-ին բաժինը պնդում են, որ դիմում-հայտերն ամբողջությամբ «չեն համապատասխանել ծրագրով սահմանված պահանջներին»։ Երկուսը միաժամանակ ճիշտ լինել չեն կարող, մինչդեռ հենց դրանց վրա է կառուցված դադարեցման փաստարկումը։ Չեն բացահայտվում նաև դիմում-հայտերի թիվը, մերժման հիմքը (ծրագրի 18-րդ կետ) և ծրագրի 13-15-րդ կետերով նախատեսված՝ թերությունների վերացման ընթացակարգի կիրառումը. առանց դրա «շահառուներ չեն ձևավորվել» եզրահանգումը ստուգելի չէ։ Մինչդեռ «Նորմատիվ իրավական ակտերի մասին» օրենքի 6-րդ հոդվածի 5-րդ մասով հիմնավորման մեջ շարադրվում են «խնդրի սահմանումը, առկա իրավիճակը ..., կարգավորման նպատակները, ակնկալվող արդյունքը ...»։ Կցված չէ նաև N 2075-Ն որոշման հավելվածի 12-13-րդ կետերով նախատեսված պարզեցված ԿԱԳ եզրակացությունը (Ձև N 1), և նշում չկա, թե դադարեցումը նշանակալի ազդեցություն ունի՞, թեև նույն օրենքի 5-րդ հոդվածի 1-ին մասով նախագիծը մշակող մարմինը Կառավարության սահմանած կարգով և դեպքերում կազմակերպում է ազդեցության գնահատումը։ Բացակայում է նաև այլընտրանքների շարադրանքը, թեև խնդիրը ծրագրի պայմանները շտկելը հիմնավորում է ոչ պակաս, քան վերացնելը։ Վերոգրյալի հաշվառմամբ առաջարկում ենք հիմնավորումը շարադրել նոր խմբագրությամբ՝ վերացնելով հակասությունը և ներկայացնելով դիմում-հայտերի փաստացի թիվը, մերժման հիմքը, 13-15-րդ կետերի ընթացակարգի կիրառման տվյալները և այն, թե արդյոք կատարվել է N 735-Ն որոշման 3-րդ կետի 2-րդ ենթակետով սահմանված՝ երկամսյա ժամկետում ՀՀ 2025 թ. բյուջեում վերաբաշխման և լրացման առաջարկություններ ներկայացնելու պարտականությունը, ինչպես նաև լրացնել այն այլընտրանքների բաժնով։
	Մասամբ է ընդունվել 
Հայաստանի Հանրապետության կառավարության 2022 թվականի դեկտեմբերի 17-ի N 2075-Ն որոշման հավելվածի 12-13-րդ կետերով նախատեսված պարզեցված ԿԱԳ եզրակացությունը նախագծին կցելու վերաբերյալ առաջարկը չի ընդունվում, քանի որ նախագծի հիմքում ընկած է գործող պետական աջակցության ծրագրի դադարեցման մեկ կարգավորման տարբերակ, որի պայմաններում այլընտրանքային կարգավորման տարբերակի կիրառելիությունը պայմանավորված է ծրագրի փաստացի կիրառման արդյունքներով և դրա հետագա ֆինանսավորման ապահովման հնարավորությամբ։ Ծրագրի պահպանմամբ դրա պայմանների փոփոխությունը տվյալ դեպքում չի կարող ապահովել ծրագրի հետագա իրականացումը՝ դրա ֆինանսավորման հնարավորության բացակայության պայմաններում։ Միաժամանակ, N 2075-Ն որոշման հավելվածի 24-րդ կետի 6-րդ ենթակետով ԿԱԳ իրականացում նախատեսված չէ այն նախագծերի նկատմամբ, որոնց հիմքում ընկած է քաղաքականության մեկ տարբերակ, և այլընտրանքային տարբերակների կիրառումը հնարավոր չէ։ Հաշվի առնելով ծրագրի գործողության փաստացի արդյունքները և դրա հետագա ֆինանսավորման ապահովման հնարավորության բացակայությունը՝ տվյալ նախագծի նկատմամբ նշված բացառության կիրառելիությունը գնահատվել է համապատասխանաբար։


	4․ Հիմնավորումը չի վկայակոչում այն հիմքը, որը նախագիծը կդարձներ առավել կայուն միջազգային-իրավական տեսանկյունից։ Ծրագրի 10-րդ կետի 2-րդ ենթակետով աջակցությունը տրվում էր, եթե շահառուն մաքսային հայտարարագրով հավաստում էր, որ սերտիֆիկատի ստացմանը հաջորդած քառասունօրյա ժամկետում արտահանել է տվյալ արտադրանքը. այսինքն՝ աջակցությունը de jure պայմանավորված էր արտահանման իրացմամբ։
ASCM, հոդված 3.1(a): «the following subsidies ... shall be prohibited: (a) subsidies contingent, in law or in fact, whether solely or as one of several other conditions, upon export performance»
թարգմանաբար՝ «արգելվում են հետևյալ սուբսիդիաները. (ա) սուբսիդիաներ, որոնք ըստ օրենքի կամ փաստացի, միանձնյա կամ մի քանի այլ պայմաններից մեկի հետ մեկտեղ, պայմանավորված են արտահանման իրացմամբ»
Հայաստանի համար արգելքը կրում է անհատականացված բնույթ. ԱՀԿ-ին անդամակցության Աշխատանքային խմբի զեկույցի (WT/ACC/ARM/23) 115-րդ կետով Հայաստանի ներկայացուցիչը հաստատել է, որ Կառավարությունը «did not maintain subsidies which met the definition of a prohibited subsidy» (չի պահպանում համաձայնագրի 3-րդ հոդվածի իմաստով արգելված սուբսիդիաներ) և ապագայում նման սուբսիդիաներ չի ներմուծի։
Վերոգրյալի հաշվառմամբ առաջարկում ենք հիմնավորումը լրացնել պարբերությամբ՝ «Ծրագրով աջակցությունը տրամադրվում էր բացառապես արտադրանքի փաստացի արտահանման պայմանով (ծրագրի 10-րդ կետի 2-րդ ենթակետ), ինչը ռիսկ էր ստեղծում Հայաստանի Հանրապետության՝ Առևտրի համաշխարհային կազմակերպության շրջանակներում ստանձնած պարտավորությունների տեսանկյունից։»

	Չի ընդունվել
Ծրագրի 10-րդ կետի 2-րդ ենթակետով արտահանման փաստի ներկայացման պահանջի առկայությունը ինքնին բավարար հիմք չէ ծրագրով նախատեսված աջակցությունը ԱՀԿ Սուբսիդիաների և փոխհատուցման միջոցների մասին համաձայնագրի 3.1(a) հոդվածի իմաստով արգելված սուբսիդիա որակելու կամ այդ հիմքով ծրագրի գործողության դադարեցումը հիմնավորելու համար։ Միաժամանակ, ծրագրի 10-րդ կետի 2-րդ ենթակետով սահմանվել է, որ աջակցությունը տրամադրվում է այն դեպքում, երբ շահառուն սերտիֆիկատի կամ փորձարկման արձանագրության ստացմանը հաջորդած 40-օրյա ժամանակահատվածում արտահանել է համապատասխան արտադրանքը։ Հետևաբար, դիտողության մեջ նշված՝ ծրագրով արտահանման փաստի հետ աջակցության տրամադրման պայմանավորվածության հանգամանքը առարկայական առումով առկա է։ Սակայն այդ հանգամանքից ինքնաբերաբար չի հետևում, որ ծրագրով տրամադրված աջակցությունը հանդիսացել է ԱՀԿ Սուբսիդիաների և փոխհատուցման միջոցների մասին համաձայնագրի 3.1(a) հոդվածով նախատեսված արգելված սուբսիդիա։ Նման իրավական եզրակացության համար անհրաժեշտ է գնահատել ծրագրով նախատեսված աջակցության բնույթը և դրա տրամադրման պայմանները՝ նշված համաձայնագրի կիրառելի դրույթների համատեքստում, ինչպես նաև ծրագրի շրջանակում փաստացի տրամադրված աջակցության համապատասխանությունը այդ դրույթներով սահմանված չափանիշներին։ Դիտողությամբ, սակայն, չի ներկայացվում նման ամբողջական իրավական և փաստական գնահատական, այլ միայն ծրագրի 10-րդ կետի 2-րդ ենթակետով սահմանված արտահանման պայմանի առկայությունից ուղղակիորեն եզրակացվում է ԱՀԿ շրջանակում Հայաստանի Հանրապետության ստանձնած պարտավորությունների հնարավոր խախտման մասին։ Միաժամանակ, Հայաստանի Հանրապետության՝ ԱՀԿ-ին անդամակցության շրջանակում ստանձնած պարտավորության վերաբերյալ Աշխատանքային խմբի զեկույցի 115-րդ կետի վկայակոչումը ինքնին չի հաստատում, որ տվյալ ծրագիրը հանդիսացել է այդ պարտավորությանը հակասող արգելված սուբսիդիա։ Նշված փաստաթղթում ամրագրված պարտավորությունը պետք է կիրառվի համապատասխան ԱՀԿ իրավական չափանիշների հիման վրա կոնկրետ աջակցության միջոցի նկատմամբ կատարված իրավական գնահատականի համատեքստում։ Հետևաբար, «Ծրագրով աջակցությունը տրամադրվում էր բացառապես արտադրանքի փաստացի արտահանման պայմանով, ինչը ռիսկ էր ստեղծում Հայաստանի Հանրապետության՝ Առևտրի համաշխարհային կազմակերպության շրջանակներում ստանձնած պարտավորությունների տեսանկյունից» ձևակերպումը նախագծի հիմնավորման մեջ ներառելը տվյալ փուլում հիմնավորված չի համարվում, քանի որ այն ծրագրի 10-րդ կետի 2-րդ ենթակետում առկա փաստական հանգամանքից կատարում է ԱՀԿ իրավական ռիսկի վերաբերյալ չհիմնավորված եզրահանգում։ Ծրագրի գործողության դադարեցման հիմնավորումը պետք է հիմնված լինի ծրագրի կիրառման փաստացի արդյունքների, աջակցության տրամադրման ընթացքի և ծրագրի հետագա ֆինանսավորման հետ կապված հանգամանքների վրա, այլ ոչ թե առանց համապատասխան իրավական գնահատման՝ ծրագրի նկատմամբ ԱՀԿ իրավական արգելքի առկայության վերաբերյալ եզրահանգման։ 

	5․ Գյուղատնտեսական արտադրանքի մասով, որքանով ծրագիրը կիրառելի էր, գործում է առանձին ռեժիմ. ASCM 3.1-ի վերապահումը («Except as provided in the Agreement on Agriculture») հարցը տեղափոխում է Գյուղատնտեսության մասին համաձայնագրի դաշտ։
AoA, հոդված 9.1(a): «the provision by governments or their agencies of direct subsidies ... to a firm, to an industry, to producers of an agricultural product ... contingent on export performance»
թարգմանաբար՝ «կառավարությունների կամ դրանց գործակալությունների կողմից ուղղակի սուբսիդիաների տրամադրումը ... կազմակերպությանը, ճյուղին, գյուղատնտեսական արտադրանքի արտադրողներին ..., որը պայմանավորված է արտահանման իրացմամբ»
Դրա 3.3 և 8-րդ հոդվածներով այդպիսի սուբսիդիաներ չեն կարող տրամադրվել Ցուցակում չնշված ապրանքների համար, իսկ Հայաստանի Ցուցակ CLV-ով գյուղատնտեսական արտահանման սուբսիդիաները կապված են զրոյական մակարդակով (WT/ACC/ARM/23, կետ 162)։
Վերոգրյալի հաշվառմամբ առաջարկում ենք նույն պարբերությունում առանձին անդրադառնալ գյուղատնտեսական արտադրանքին՝ նշելով, որ Ցուցակ CLV-ով ամրագրված զրոյական պարտավորությունը որևէ ծավալի արտահանման սուբսիդիա թույլ չի տալիս։

	Չի ընդունվել
Ծրագրի 5-րդ կետի 1-ին ենթակետի «դ» պարբերությունից ուղղակիորեն հետևում է, որ ծրագրի շահառուների շրջանակը ներառում է նաև գյուղատնտեսության, անտառային տնտեսության և ձկնորսության ոլորտներում գործունեություն իրականացնող տնտեսավարողներին, ինչպես նաև մշակող արդյունաբերության ոլորտում գործունեություն իրականացնող տնտեսավարողներին։ Միաժամանակ, ծրագրի 2-րդ կետով սահմանված նպատակը ընդհանուր առմամբ ուղղված է հայկական արտադրանքի մրցունակության և արտաքին շուկաներ մուտքի խթանմանը և չի սահմանափակվում գյուղատնտեսական արտադրանքով։ Ծրագրի 10-րդ կետի 2-րդ ենթակետով արտահանման փաստի ներկայացումը սահմանվել է որպես ծրագրով նախատեսված աջակցության տրամադրման պայման։ Սակայն այդ հանգամանքի առկայությունը ինքնին չի հաստատում, որ ծրագրի շրջանակում տրամադրված աջակցությունը ԱՀԿ Գյուղատնտեսության մասին համաձայնագրի իմաստով հանդիսանում է արտահանման սուբսիդիա։ Դիտողությամբ հղում կատարված ԱՀԿ կարգավորումների կիրառելիությունը տվյալ ծրագրի նկատմամբ կարող է գնահատվել միայն ծրագրով նախատեսված աջակցության իրավական բնույթի, տրամադրման պայմանների, շահառուների և արտադրանքի համապատասխան շրջանակների համադրությամբ։ Դիտողության մեջ նման ամբողջական իրավական և փաստական գնահատական ներկայացված չէ։ Հետևաբար, միայն այն փաստը, որ ծրագրի շահառուների շրջանակում կարող են ներառվել գյուղատնտեսական արտադրանք արտադրող տնտեսավարողներ և ծրագրով նախատեսվել է արտահանման փաստի ներկայացման պահանջ, բավարար չէ ծրագրի նկատմամբ Գյուղատնտեսության մասին համաձայնագրով նախատեսված արտահանման սուբսիդավորման հատուկ կարգավորումների կիրառելիությունը հաստատված համարելու համար։
Միաժամանակ, Հայաստանի Հանրապետության՝ ԱՀԿ շրջանակում ստանձնած պարտավորությունների վերաբերյալ ընդհանուր դրույթների վկայակոչումը չի հանդիսանում ծրագրի գործողության դադարեցման փաստական հիմք։ Ծրագրի գործողության դադարեցման անհրաժեշտությունը բխում է ծրագրի կիրառման փաստացի արդյունքներից և դրա հետագա ֆինանսավորման հարցից։ Հաշվի առնելով վերոգրյալը՝ նախագծի հիմնավորումը գյուղատնտեսական արտադրանքի նկատմամբ ԱՀԿ Գյուղատնտեսության մասին համաձայնագրի դրույթների վերաբերյալ առանձին պարբերությամբ լրացնելու առաջարկը չի ընդունվում։



         

